b'\n_START_ARTICLE_\nDavidas Oistrachas\n_START_SECTION_\nAnkstyvieji metai\n_START_PARAGRAPH_\nJis gim\xc4\x97 Odesoje, tuometin\xc4\x97s Rusijos imperijos kult\xc5\xabros centre (dabar Ukraina). Jo t\xc4\x97vas Fiodoras Oistrachas, buvo \xc5\xbeemo rango valstyb\xc4\x97s tarnautojas, o motina Izabel\xc4\x97 Stepanovna Odesos Operos teatro choro vokalist\xc4\x97. Penkeri\xc5\xb3, jaunas Davidas prad\xc4\x97jo studijuoti smuik\xc4\x85 ir alt\xc4\x85 per gars\xc5\xb3 vietin\xc4\xaf d\xc4\x97stytoj\xc4\x85 Piotr\xc4\x85 Stoliarsk\xc4\xaf. Jisai buvo pirmasis ir vienintelis Oistracho mokytojas._NEWLINE_Pirmasis jo debiutas buvo 1914 m., kai jis pasirod\xc4\x97 scenoje kaip jauniausias Stoliarskio mokyklos mokinys. 1923 m. \xc4\xafvyko Oistracho solinis debiutas su orkestru, kur jis atliko J. S. Bacho koncert\xc4\x85 smuikui a-moll. Baig\xc4\x99s Stoliarskio muzikos mokykl\xc4\x85, 1923 metais \xc4\xafstojo \xc4\xaf Odesos Konservatorij\xc4\x85, Piotro Stoliarskio smuiko klas\xc4\x99. 1926 m., baigiamajame egzamine jis atliko J. S. Bacho \xc4\x8ciakon\xc4\x85, Tartinio sonat\xc4\x85 "Velnio treliai", Rubin\xc5\xa1teino alto sonat\xc4\x85 ir Serg\xc4\x97jaus Prokofievo koncert\xc4\x85 smuikui D-dur, kuris dar tik buvo prad\xc4\x97j\xc4\x99s savo muzikin\xc4\x99 istorij\xc4\x85. 1927 m. Oistrachas atliko Aleksandro Glazunovo koncert\xc4\x85 smuikui diriguojant pa\xc4\x8diam autoriui Kijeve ir Odesoje. 1928 m. smuikininkas debiutavo su Leningrado (dabar Sankt Peterburgas) Filharmonijos orkestru did\xc5\xbeiojoje Filharmonijos sal\xc4\x97je diriguojant Nikolajui Malko, atlikdamas Piotro \xc4\x8caikovskio koncert\xc4\x85 smuikui D-dur op.35.\n_START_SECTION_\nMaskvoje\n_START_PARAGRAPH_\n1928 m. Davidas Oistrahcas persikel\xc4\x97 gyventi \xc4\xaf Maskv\xc4\x85. Maskvoje jis buvo niekam ne\xc5\xbeinomas, tod\xc4\x97l prad\xc5\xbeia buvo sunki. Norint i\xc5\xa1gyventi, Davidui Fiodorovi\xc4\x8diui tekdavo priimti \xc4\xafvairius darbo pasi\xc5\xablymus. Jis grodavo pramoginiuose renginiuose arba tiesiog kaip pritariantis smuikininkas vokalistams. Su grupe \xc4\xafvairi\xc5\xb3 atlik\xc4\x97j\xc5\xb3 Oistrachas da\xc5\xbenai keliaudavo po \xc4\xafvairius miestelius, praleisdamas naktis gele\xc5\xbeinkelio stotyse ar nepatogiuose nakvyn\xc4\x97s namuose. 1930 Davidas ved\xc4\x97 jaun\xc4\x85 pianist\xc4\x99 Tamara Rotarev\xc4\x85. Sekan\xc4\x8diais metais, jie susilauk\xc4\x97 s\xc5\xabnaus Igorio, kuris v\xc4\x97liau sekdamas t\xc4\x97vo pedomis tapo \xc5\xbeymus smuikininkas. 1929 sausio 22 dien\xc4\x85 \xc4\xafvyko pirmasis Oistracho re\xc4\x8ditalis Maskvoje, W. A. Mozarto vardo sal\xc4\x97je.\n_START_SECTION_\nPrie\xc5\xa1kario ir karo laikotarpis\n_START_PARAGRAPH_\nPo s\xc4\x97kmingo pasirodymo E. Ysaye konkurse Briuselyje, Oistrachas tapo labai laukiamas ir kvie\xc4\x8diamas daugelyje pasaulio sali\xc5\xb3. \xc4\xaevair\xc5\xabs sovietiniai kompozitoriai \xc4\x97m\xc4\x97 jam dedikuoti k\xc5\xabrinius. Jis atliko Nikolajaus Miaskovskio ir Aramo Cha\xc4\x8diaturiano koncert\xc5\xb3 premjeras Rusijoje. Antrojo pasaulinio karo metu jis aktyviai koncertavo Soviet\xc5\xb3 S\xc4\x85jungoje. Vokie\xc4\x8diams u\xc5\xbepuolus Soviet\xc5\xb3 S\xc4\x85junga Oistrachas nepasitrauk\xc4\x97 i\xc5\xa1 Maskvos, o toliau t\xc4\x99s\xc4\x97 savo k\xc5\xabrybin\xc4\x99 veikl\xc4\x85. Jis koncertavo fronto linijose, ligonin\xc4\x97se, apsuptyje esan\xc4\x8diame Leningrade. D\xc4\x97st\xc4\x97 Maskvos konservatorijoje, grojo radijo klausytojams.\n_START_SECTION_\nTarptautinis pripa\xc5\xbeinimas\n_START_PARAGRAPH_\nI\xc5\xa1 karto po karo Oistrachas keliavo po Soviet\xc5\xb3 \xc4\xaftakos \xc5\xa1alis: Bulgarij\xc4\x85, Rumunij\xc4\x85, buvusi\xc4\x85 Jugoslavij\xc4\x85, Austrij\xc4\x85, \xc4\x8cekoslovakij\xc4\x85. \xc4\xaftin sekmingas buvo Oistracho debiutas Prahos muzikos festivalyje "Pragos pavasaris", kur jisai susilauk\xc4\x97 ypatingo pasisekimo. \xc5\xa0e\xc5\xa1tajame de\xc5\xa1imtmetyje Oistracho koncert\xc5\xb3 mar\xc5\xa1rutai i\xc5\xa1plito po vis\xc4\x85 pasaul\xc4\xaf: 1951 metais jis groja Florencijos festivalyje "Maggio Musicale" Italijoje, 1952 grojo koncertus Ryt\xc5\xb3 Vokietijoje, 1953 Pranc\xc5\xabzija, 1954 Did\xc5\xbeioji Britanija. 1955 metais Oistrachas Debiutavo koncertais Japonijoje ir Amerikoje. I\xc5\xa1 viso, per savo karjer\xc4\x85, JAV Oistrachas gastroliavo septynerius kartus. Nuo 1960 met\xc5\xb3 Oistrachas \xc5\xa1alia atlik\xc4\x97jo, prad\xc4\x97jo ir dirigento karjer\xc4\x85.\n_START_SECTION_\nPedagogas\n_START_PARAGRAPH_\nNuo 1934 m. Davidas Oistrachas Maskvos Konservatorijos d\xc4\x97stytojas, profesorius nuo 1939 m. Maskvos konservatorijoje d\xc4\x97ste iki pat 1974 m. Pas Oistrach\xc4\x85 mok\xc4\x97si gausus b\xc5\xabrys smuikinink\xc5\xb3, kuri\xc5\xb3 didel\xc4\x97 dalis v\xc4\x97liau i\xc5\xa1gars\xc4\x97jo visame pasaulyje. Garsiausi D. Oistracho mokiniai: Nina Beilina, Stefanas Gheorgiu, Eduardas Grachas, Olga Kaverzneva, Olegas Kaganas, Valerijus Klimovas, Gidonas Kremeris, Olegas Krysa, Aleksandras Livontas, Igoris Oistrakhas, Olga Parkhomenko, Victoras Pikaisenas, Viktoras Radovi\xc4\x8dius, Simeonas Snitkovskis, Liana Isakadze ir Audron\xc4\x97 Vaini\xc5\xabnait\xc4\x97. Pa\xc5\xbeym\xc4\x97tina, jog pagrindiniai pokario Lietuvos smuiko mokyklos k\xc5\xabr\xc4\x97jai Aleksandras Livontas ir Viktoras Radovi\xc4\x8dius buvo Davido Oistracho absolventai, po karo baig\xc4\x99 mokslus Maskvoje ir atvyk\xc4\x99 gyventi \xc4\xaf Vilni\xc5\xb3.\n_START_SECTION_\nV\xc4\x97lyvieji metai\n_START_PARAGRAPH_\n1968 m. buvo \xc5\xa1ven\xc4\x8diamas smuikininko \xc5\xa1e\xc5\xa1iasde\xc5\xa1imtmetis, kurio proga buvo surengta daug \xc5\xa1ventini\xc5\xb3 koncert\xc5\xb3 Soviet\xc5\xb3 S\xc4\x85jungoje, tarp j\xc5\xb3 ir Vilniuje. Oistrachas jau buvo sulauk\xc4\x99s pasaulin\xc4\x97s \xc5\xa1lov\xc4\x97s ir pripa\xc5\xbeintas vienu \xc5\xbeymiausi\xc5\xb3 XX am\xc5\xbeiaus smuikinink\xc5\xb3, \xc5\xa1alia Jaschos Heifetzo, Yehudi Menuchino, Georgo Enesk\xc5\xb3 ir kit\xc5\xb3._NEWLINE_Apie 10 met\xc5\xb3 Oistrachas grojo 1702 met\xc5\xb3 Stradivarijaus smuiku Conte di Fontana, kur\xc4\xaf 1966-aisias i\xc5\xa1keit\xc4\x97 \xc4\xaf 1715 met\xc5\xb3 Stradivarij\xc5\xb3 Ex Marsick._NEWLINE_1964 m. Oistrachas patyr\xc4\x97 infarkt\xc4\x85. Ta\xc4\x8diau s\xc4\x97kmingai reabilitav\xc4\x99sis toliau t\xc4\x99s\xc4\x97 savo aktyvi\xc4\x85 koncertin\xc4\x99 ir pedagogin\xc4\x99 veikl\xc4\x85. Jis jau buvo tap\xc4\x99s vienas i\xc5\xa1 pagrindini\xc5\xb3 Soviet\xc5\xb3 S\xc4\x85jungos kult\xc5\xabriniu ambasadoriumi u\xc5\xbesienyje. Po ciklo diriguot\xc5\xb3 koncert\xc5\xb3 Davidas Oistrachas mir\xc4\x97 Amsterdame, nuo \xc5\xa1irdies sm\xc5\xabgio, 1974 m. Jo palaikai buvo perve\xc5\xbeti ir palaidoti Maskvoje.'